Despre credinţa în reîncarnare 



"Cea mai mare contribuţie a Indiei adusă lumii este să îi ofere o viziune spirituală a omului. 
Iar lumea face bine dacă se deschide de bunăvoie acestei străvechi înţelepciuni ca să 
dobândească prin ea o îmbogăţire pentru viata omenească" [36; 139]. 

- Papa Ioan Paul al II-lea - 



Părintele Cleopa Ilie mărturisea că "cea mai mare nebunie, păgânătate si rătăcire de la adevăr 
este de a crede cineva că după moarte sufletul omului intră în alte trupuri de oameni, 
dobitoace..." [40;325]. Această afirmaţie poate părea cam aspră, dar este cât se poate de 
adevărată, este exprimarea concisă a modului în care Biserica lui Hristos priveşte teoria 
reîncarnării. 

Ştim că unul dintre elementele cele mai importante ale credinţei creştine este lămurirea 
învăţăturii despre viata de după moarte, despre Judecata sufletelor si despre învierea morţilor. 
Strâns legată de această învăţătură este combaterea rătăcirilor teoriei reîncarnării, una dintre 
cele mai periculoase concepţii păgâne care încearcă si reuşeşte să se strecoare astăzi în minţile 
credincioşilor. 

Cu greu găsim rătăciri care să fie primite de către credincioşi atât de uşor cum este primită 
credinţa în reîncarnare. Dintr-un anumit punct de vedere, acest lucru este uşor de înţeles. Că 
Maica Domnului a rămas fecioară si după naştere cred toţi creştinii ortodocşi care vin 
duminica la slujba Sfintei Liturghii; de ce cred astfel? Pentru că asa învaţă Biserica. Putini 
dintre ei se întreabă ce implicaţii directe are asupra vieţii lor acceptarea acestui adevăr. 

Atunci când este vorba de ceea ce se întâmplă cu sufletul după moarte, siguranţa cu care 
oamenii îsi recunosc concepţiile în punctul de vedere bisericesc este mult diminuată. Starea de 
fapt este următoarea: deşi o persoană care crede în reîncarnare se consideră creştină (si 
procentul unor astfel de persoane este foarte mare), după învăţătura Bisericii ea este ruptă de 
trupul lui Hristos si stă sub condamnarea anatemei. 

Vom încerca să arătăm câteva dintre motivele pentru care Biserica osândeşte cu vehementă 
teoria reîncarnării si pe cei care o acceptă. Nici în cazul acestei controverse argumentele aduse 
de către Biserică nu vor fi în măsură să îi convingă pe cei înşelaţi să se lepede de rătăcire. Dar 
aceste argumente sunt suficiente pentru creştinul care crede în adevărul propovăduit de 
Hristos. Unul dintre semnalele de alarmă care arată înşelarea specifică vremurilor pe care le 
trăim este tocmai faptul că, deşi vor să ducă o viată curată si să meargă pe calea mântuirii, un 
număr mare de credincioşi s-au lăsat înşelaţi de această credinţă orientală. Dar credincioşii 
care cred în reîncarnare sunt rupţi de Hristos. Sunt, fără să îsi dea seama, fii ai Noii Ere de 
apostazie, deşi putini dintre ei au acceptat rătăcirea conştientizând gravitatea unei asemenea 
opţiuni. 

Cinci dintre motivele cel mai des întâlnite pentru care un creştin crede în reîncarnare sunt 
următoarele: 



1 . faptul că se îndoieşte că Biserica deţine adevărul de credinţă si că învăţătura Bisericii este 
în întregime fără greşeală; 

2. faptul că nu este conştient de păcatul ereziei căreia i se face părtaş; 

3. faptul că i se pare că a găsit în Sfânta Scriptură dovezi privitoare la reîncarnare; 

4. faptul că nu găseşte o explicaţie mai potrivită pentru suferinţele unui număr foarte mare de 
oameni decât aceea că aceştia suportă consecinţele propriilor greşeli din vieţile anterioare; 

5. faptul că o credinţă conform căreia oamenii au şansa de a-si îndrepta greşelile într-o viată 
viitoare i se pare mai potrivită cu învăţătura Dumnezeului care îi iubeşte pe oameni decât 
credinţa într-un Dumnezeu pedepsitor care îi osândeşte pe oameni la chinuri veşnice. 

Este evident că mulţi dintre cei care se află în diferite rătăciri nu sunt conştienţi că au o 
credinţă diferită de cea pe care a propovăduit-o Hristos, sau nu consideră că îndoiala pe care o 
au fată de unele puncte din învăţătura Bisericii are consecinţe grave. 

Nimeni nu poate nega că dacă ar avea de ales între un Dumnezeu care îi mântuieste pe toţi 
oamenii si un Dumnezeu care primeşte în frumuseţile raiului numai o mică parte dintre 
oameni, iar pe ceilalţi îi trimite în iad, l-ar alege pe primul. Nimic nu este mai clar în Noul 
Testament decât imaginea Fiului lui Dumnezeu care a primit moartea jertfelnică din dragoste 
pentru oameni. Ar putea fi Hristos atât de aspru încât să nu Isi reverse mila Sa iubitoare si 
asupra celor din iad? 

La o astfel de întrebare nu este bine să se dea un răspuns pripit. Dacă omul poate da 
răspunsuri exacte despre lucrurile pe care le-a făcut el însuşi, în ceea ce priveşte problema 
sufletului după moarte lucrurile îl depăşesc. Omul nu este Dumnezeu ca să ştie cum este mai 
bine, si de aceea nu îi rămâne decât să primească lucrurile asa cum le-a lăsat Dumnezeu. Este 
de netăgăduit faptul că dacă Dumnezeu ar fi putut să îi mântuiască pe toţi oamenii, atunci ar fi 
făcut-o si iadul s-ar fi golit pe loc. 

Dumnezeu i-a creat pe oameni astfel încât să ajungă cu toţi în rai, dar omul a ales păcatul. Si 
dacă Dumnezeu i-a lăsat această libertate, înseamnă că nu putea fî altfel. Dumnezeul Bisericii 
nu este un Dumnezeu capricios care se joacă cu destinele oamenilor, care alege să îi bucure 
sau să îi chinuiască în veşnicie. Dacă Dumnezeu 1-a creat pe om în asa fel încât să aibă 
libertatea de a alege păcatul si de a suporta consecinţele sale, înseamnă că asa este mai bine 
(chiar dacă nu ne este dat nouă a înţelege de ce este asa). 

Faptul că Dumnezeu ne-a făcut liberi arată că avem putinţa de a nu II asculta, că avem putinţa 
de a ne îndepărta de El. Este greu de înţeles pentru mintea omenească de ce Dumnezeu nu 
este mai puţin aspru în încercarea de a-1 convinge pe om să I se supună, de ce nu găseşte 
mijloace pentru a-i mântui pe toţi oamenii. 

Dumnezeu, Cel care cunoaşte toate tainele vieţii omeneşti, nu a vrut ca omul să îi fie rob. 
Dumnezeu nu 1-a creat pe om pentru că ar fi avut nevoie de ceva, pentru că ar fî vrut să fie 
slujit. Atotputernicul Dumnezeu 1-a creat pe om din dragoste, pentru ca omul să se poată 
bucura în veşnicie de comuniunea cu El. Ori bucuria, ca si dragostea, nu se pot manifesta 
decât într-un suflet liber. Nimeni nu poate descoperi vreun medicament care să bucure 
sufletul, si nici vreun drog care să nască în suflet sentimente de dragoste adevărată. 



Dacă sufletul nu vrea să se deschidă fată de Dumnezeu, el trebuie să îsi asume consecinţele 
acestei alegeri. Dumnezeu nu are cum să mântuiască pe nimeni cu forţa. Dar în acelaşi timp 
El încearcă toate mijloacele pentru a ne mântui. Hristos, Fiul lui Dumnezeu, a murit pe cruce 
pentru păcatele noastre, vădind dragostea Sa pentru neamul omenesc. Este rândul oamenilor 
să răspundă dragostei arătate de Dumnezeu. Si în funcţie de acest răspuns îi aşteaptă fericirea 
sau osânda veşnică. 

Cei care vor să creadă în mântuirea tuturor, atât a celor cu viată curată cât si a celor care au 
murit nepocăiti (concepţie denumită apocatastază), se află în contradicţie cu învăţătura Sfintei 
Scripturi. 

Această teorie condamnată de Biserică s-a răspândit totuşi în secolul XX peste tot unde 
iubirea patimilor a fost mai puternică decât iubirea virtuţii. Un observator al mediului 
protestant, Richard J. Buckham, constata că "până în secolul al XlX-lea aproape toţi teologii 
creştini au susţinut realitatea chinului etern în iad... (pentru ei era) o parte la fel de 
indispensabilă a credinţei creştine universale ca si doctrina despre Treime si întrupare, 
începând cu 1800, situaţia s-a schimbat în întregime, si nici o învăţătură tradiţională nu a fost 
abandonată pe scară atât de largă ca cea despre pedeapsa eternă. Susţinătorii ei printre teologii 
de astăzi sunt mai putini ca niciodată înainte... Printre cei mai puţin conservatori, salvarea 
universală, fie ca speranţă, fie ca dogmă, este acum atât de larg acceptată încât mulţi teologi o 
presupun fără să mai caute dovezi" [10;44]. 

Iată un fragment din descrierea unei slujbe a charismaticilor: "într-o seară am predicat despre 
iad. Peste tot oamenii au izbucnit în râs. Cu cât le vorbeam mai mult despre iad, cu atât râdeau 
mai mult." [49;41]; (chiar dacă râsul patologic este specific charismaticilor, ironizarea 
învăţăturii despre iad este prezentă în multe dintre grupările "creştine"). 

Observând în lumea occidentală o largă răspândire a concepţiei mântuirii colective (iadul 
nefiind considerat veşnic), putem vedea în ea o primă treaptă pentru acceptarea teoriei 
reîncarnării. Iată de ce gândirea new-age-istă se foloseşte atât de insistent de generoasa idee a 
mântuirii tuturor, mult mai aproape de inimile celor care văd în ea izbăvirea de suferinţa 
veşnică. 

Biserica Ortodoxă nu a preferat si nu preferă nimic adevărului. Chiar dacă uneori adevărul 
este asemenea unei doctorii amare, el este singurul care duce la mântuire. învăţătura despre 
apocatastază a fost condamnată de mai multe ori de-a lungul istoriei: "Dacă cineva învaţă sau 
cugetă că pedeapsa demonilor si a oamenilor păcătoşi nu va fi veşnică, ci va avea un sfârşit, si 
că atunci va avea să urmeze o restabilire a tuturor în fericire, să fie anatema" [61; 162]. 
Sinodul ce a avut loc la Constantinopol în 543 a hotărât: "Dacă cineva crede în fabuloasa 
preexistentă a sufletelor si în acea condamnabilă restaurare (apocatastază), adică restabilirea 
tuturor lucrurilor cum erau la început, să fie anatema" [61; 162]. 

Concepţia despre reîncarnare este strâns legată de cea despre preexistenta sufletelor. Biserica 
învaţă că sufletele omeneşti nu au fost create de la începutul lumii sau că ar fi "scântei 
divine", părticele de dumnezeire. Sufletul fiind creat de Dumnezeu nu poate să fie o parte 
desprinsă de Creator. Asa cred numai cei care confundă creaţia cu Creatorul si susţin vechile 
idei panteiste. 

Dumnezeu a rânduit ca sufletul să existe din aceeaşi clipă în care apare si embrionul uman în 



care se va sălăşlui. Astfel, fătul creat este rod al dragostei părinteşti, nefiind posibilă existenta 
unui suflet care are libertatea de a se întrupa (si nici măcar de a exista) independent de părinţi. 

Atât în teoria reîncarnării cât si în cea a preexistentei sufletului se poate observa foarte uşor o 
implicaţie directă: dacă sufletul există independent de părinţi, si de-a lungul mai multor vieţi 
fiecare suflet a avut mai multe perechi de "părinţi", unicitatea relaţiei părinte-copil dispare. 
Odată cu ea dispare fundamentul dragostei dintre părinţi si copii, dragoste care stă la baza 
familiei. Dacă în societatea hindusă anumite tradiţii foarte puternice menţineau strânsă 
legătura dintre părinţi si copii, chiar dacă aceştia credeau în reîncarnare, în societatea 
contemporană, refractară fată de orice formă de tradiţionalism, credinţa în reîncarnare 
generează puternice conflicte între generaţii, tinerii căutând cu orice preţ să îsi manifeste 
independenta fată de cei pe care nu îi mai recunosc drept părinţi în adevăratul sens al 
cuvântului. 

Bineînţeles că nu implicaţiile sociale ale acestei credinţe orientale sunt cele mai grave, ci cele 
duhovniceşti. Cel ce crede în reîncarnare nu recunoaşte învăţătura Bisericii despre Judecata 
sufletelor si despre învierea morţilor. Pentru că totuşi foarte mulţi oameni cred că au găsit în 
Sfânta Scriptură dovezi despre reîncarnare, si implicit neagă că s-ar afla în rătăcire, să ne 
oprim puţin asupra textelor de Dumnezeu inspirate. 

"Vine ceasul în care toţi cei din morminte vor auzi glasul Lui, si vor ieşi cei ce au făcut cele 
bune, spre învierea vieţii, iar cei ce au făcut cele rele, spre învierea osândirii" (Ioan 5, 28-29). 

"Iar dacă se propovăduieste că Hristos a înviat din morţi, cum zic unii dintre voi că nu este 
înviere a morţilor? Dacă nu este înviere a morţilor, nici Hristos n-a înviat. Si dacă Hristos n-a 
înviat, zadarnică este atunci propovăduirea noastră, zadarnică si credinţa voastră. (...) Dar 
acum Hristos a înviat din morţi, fiind începătură (a învierii) celor adormiţi. Că de vreme ce 
printr-un om a venit moartea, tot printr-un om si învierea morţilor. Căci precum în Adam toţi 
mor, asa si în Hristos toţi vor învia." (I Cor. 15, 12-22). 

"Dar va zice cineva: Cum înviază morţii? Si cu ce trup au să vină? Nebun ce eşti! Tu ce 
semeni nu dă viată, dacă nu va fi murit. Si ceea ce semeni nu este trupul ce va să fie, ci 
grăunte gol, poate de grâu, sau de altceva din celelalte (...). Asa este si învierea morţilor: se 
seamănă (trupul) întru stricăciune, înviază întru nestricăciune" (I Cor. 15, 36-42). 

"Morţii Tăi vor trăi si trupurile lor vor învia" (Isaia 26, 19). "Eu ştiu că Răscumpărătorul meu 
este viu si că El, în ziua cea de pe urmă, va ridica iar această piele a mea ce se destramă" (Iov 
19,25). 

Considerăm potrivită pentru încheierea acestui mănunchi de citate scripturistice reproducerea 
unei afirmări clare a învierii, care poate fi găsită de oricine vrea să înţeleagă învăţătura biblică 
despre acest subiect: "Fost a mâna Domnului peste mine si m-a dus Domnul cu Duhul si m-a 
aşezat în mijlocul unui câmp de oase omeneşti, si m-a purtat împrejurul lor; dar iată oasele 
acestea erau foarte multe pe fata pământului si uscate de tot. Si mi-a zis Domnul: "Fiul 
omului, vor învia oasele acestea?" Iar eu am zis: "Dumnezeule, numai Tu ştii aceasta". 
Domnul însă mi-a zis: "Prooroceşte asupra oaselor acestora: Iată Eu voi face să intre în voi 
duh si veţi învia. Voi pune vine pe voi si carne va creste pe voi; vă voi acoperi cu piele, voi 
face să intre în voi duh si veţi învia si veţi sti că Eu sunt Domnul". Proorocit-am deci precum 
mi se poruncise. Si când am proorocit, iată s-a făcut un vuiet si o mişcare si oasele au început 
să se apropie, fiecare os la încheietura sa. Si am privit si eu si iată erau pe ele vine si crescuse 



carne si pielea le acoperea pe deasupra, iar duh nu era în ele. Atunci mi-a zis Domnul: "Fiul 
omului, prooroceşte duhului, prooroceşte si spune duhului: Asa grăieşte Domnul Dumnezeu: 
Duhule, vino din cele patru vânturi si suflă peste morţii aceştia si vor învia!" Deci am 
proorocit precum mi se poruncise si a intrat în ei duhul si au înviat si mulţime multă de 
oameni s-au ridicat pe picioarele lor." (Iez. 37, 1-10) 

Citatele de mai sus sunt foarte explicite si sunt suficiente pentru cei care vor să afle învăţătura 
biblică despre viata de după moarte si să găsească dovezi împotriva teoriei reîncarnării. 

Nimic nu este mai potrivnică acestei rătăciri decât învierea lui Hristos. Totuşi, duşmanii 
adevărului nu s-au sfiit să denatureze textul biblic pentru a-si apăra ideile. Cele mai cunoscute 
pasaje pe care le invocă ei sunt cele privitoare la Sfântul Ioan Botezătorul - pe care îl 
consideră reîncarnarea Sfântului Prooroc Ilie, si la omul orb din naştere, despre care ucenicii 
L-au întrebat pe Hristos: "Invătătorule, cine a păcătuit: acesta sau părinţii lui, de s-a născut 
orb? (răspunsul la o asemenea întrebare poate să clarifice problema reîncarnării - n.n.) Iisus a 
răspuns: Nici el n-a păcătuit, nici părinţii lui, ci ca să se arate în el lucrările lui Dumnezeu." 
(Ioan 9, 2-3) 

Din acest pasaj, ereticii trag concluzia că omul s-a născut orb din cauza unor păcate săvârşite 
într-o viată anterioară. Dar dacă aceasta ar fi fost situaţia, atunci Hristos ar fi răspuns simplu: 
"Omul acesta suferă din cauza păcatelor din viata pe care a trăit-o mai înainte." Fiul lui 
Dumnezeu nu a minţit niciodată, nu avea de ce să tăgăduiască adevărul; El S-a întrupat tocmai 
pentru a le împărtăşi oamenilor tainele mântuirii. 

Ne oprim acum asupra celui mai controversat pasaj referitor la această problemă, permanent 
invocat de fanii teoriei reîncarnării; cel privitor la înainte Mergătorul Domnului, Sfântul Ioan 
Botezătorul: "Adevărat zic vouă. Nu s-a ridicat între cei născuţi din femeie unul mai mare 
decât Ioan Botezătorul. (...) Si dacă voiţi să înţelegeţi, el este Ilie, cel ce va să vină..." (Matei 
11,11-14). 

Textul este scurt si precis. "Cine poate contesta că Sfântul Ilie s-a reîncarnat în Ioan 
Botezătorul? Cum răstălmăceşte Sfânta Tradiţie, care neagă reîncarnarea, aceste cuvinte ale 
lui Hristos?" - se întreabă credincioşii murdăriţi de noroiul rătăcirii. 

Dacă într-un singur fragment din Noul Testament s-ar găsi referiri favorabile teoriei 
reîncarnării, atunci ar fi clar că învăţătura Bisericii este potrivnică adevărului. Dar înainte de a 
ne pripi să afirmăm asa ceva, să vedem dacă poate fi susţinută teoria reîncarnării prin citatul 
anterior. în primul rând, înainte ca Sfântul Ilie să se poată reîncarna, el trebuia să moară. Nu 
găsim nici o referire în Sfânta Scriptură privitoare la moartea Sfântului Ilie. Găsim în schimb 
descrierea ridicării sale la cer, într-un car tras de cai de foc (în IV Regi 2, 1 1). Presupunând 
totuşi că Sfântul Ilie s-ar fi reîncarnat în Sfântul Ioan Botezătorul, înseamnă că pe Muntele 
Tabor, când în fata celor trei ucenici ai Săi Hristos S-a schimbat la Fată, trebuia ca alături de 
Sfântul Prooroc Moise să îl vadă pe Sfântul Ioan Botezătorul, si nu pe Sfântul Ilie. Doar 
Sfântul Ioan, fiind mai mare decât toţi cei născuţi din femeie, era mai mare si decât Sfântul 
Ilie, si nu avea de ce să îsi ascundă identitatea. Doar el îl botezase pe Hristos. Si dacă în 
ultima reîncarnare fusese Sfântul Ioan, nu avea cum să se arate ca Ilie. 

Sfânta Tradiţie explică pasajul scripturistic de mai sus prin faptul că Mântuitorul a spus 
despre Sfântul Ioan Botezătorul că este Ilie, arătând astfel harisma profeţiei si puterea 
propovăduirii adevărului cu care a fost înzestrat, vrând să îi convingă pe ucenici de importanta 



mesajului înainte -Mergătorului. 

Cei care cred că au găsit în pasajul despre Sfântul Ioan dovada reîncarnării nu mai au cum să 
nege faptul că s-au înşelat. Asa se înşeală toţi cei care, fără a citi cu atenţie cuvintele 
Evangheliei, se grăbesc să interpreteze anumite fragmente după propriile cugete, sau mai bine 
zis după cum îi insuflă diavolul. Aceştia însă nu vor să cunoască învăţătura Sfintei Scripturi, 
ci numai să găsească în ea argumente pentru propriile rătăciri. Căci dacă ar vrea să se 
împărtăşească de adevărul Evangheliei, atunci ar înţelege că fiecare om are de trăit pe pământ 
o singură viată, si că toţi morţii vor învia. 

Cu mult mai gravă este rătăcirea celor care cred în reîncarnare atunci când sunt preoţi, si când 
încearcă să găsească anumite puncte de legătură între această erezie si învăţătura Bisericii. 
Este foarte mic numărul clericilor ortodocşi (sau mai bine-zis ex-ortodocsi) molipsiţi de acest 
virus. Dar în ceea ce priveşte clericii catolici, situaţia este mai gravă. Deschiderea are loc la 
mai multe nivele, de la cel al cochetării cu această idee până la cel al justificării teologice. Din 
clipa în care se acceptă posibilitatea reîncarnării, chiar numai ca o ipoteză demnă de luat în 
seamă, ne aflăm departe de predaniile Sfinţilor Părinţi; si ne aflăm aproape de cel care 
seamănă îndoiala, de diavol... 

"Problema pe care Biserica o are în privinţa reîncarnării este că, potrivit cu această doctrină, 
unicitatea persoanei pare eliminată, deoarece la fiecare nouă naştere eul devine un alt individ 
care nu-si mai aminteşte nimic despre cel precedent, afirma părintele Andreas Resch de la 
Academia Alfonsiană din Roma. Rămâne atunci să ne întrebăm care este nucleul autentic al 
personalităţii: trupul sau sufletul care trăieşte în el? Mai este apoi încă o problemă: 
reîncarnarea prevede la sfârşit un fel de reînviere, pentru că parcurgând drumul renaşterilor eu 
mă eliberez de necesitatea de a mă mai reîncarna si intru în absolut. In felul acesta se înlătură, 
într-un anumit sens, mediatiunea lui Hristos, întrucât omul se mântuieste prin reîncarnare, 
adică prin sine însuşi, nemaiavând nevoie de nimeni. 

Acestea sunt problemele; ne-am putea întreba însă dacă reîncarnarea nu poate fi pusă în 
armonie cu Biserica catolică interpretând-o ca pe un fel de desăvârşire, în înţelesul pe care 
noi, catolicii, îl dăm Purgatoriului, care printre altele înseamnă tocmai desăvârşire. (...) 
Personal sunt interesat de problema reîncarnării, întrucât foarte mulţi oameni din lume cred în 
ea: e vorba de milioane de persoane, si noi trebuie să ne aflăm în dialog cu ele, pentru a 
încerca să ne recuperăm credinţele comune, care sunt mai numeroase decât credem" [29;108]. 

Si încă o poziţie asemănătoare, aparţinând purtătorului de cuvânt al Arhiepiscopului anglican 
din Canterbury: "Acesta nu este un subiect asupra căruia există păreri creştine oficiale. Asa 
cum probabil stiti, cu mult timp în urmă Biserica a respins orice idee despre reîncarnare. De 
atunci, nu au apărut dovezi care să impună reconsiderarea acestui subiect. Sunt sigur că, dacă 
vor apărea astfel de dovezi, acestea vor fi luate în discuţie; dar, pentru moment, cele care 
există trebuie puse cel puţin, în categoria "nedovedit"" [32; 155]. 

Iată două idei interesante, specifice lumii occidentale: chiar dacă Biserica s-a pronunţat cu 
timp în urmă împotriva unor erezii, astăzi nu mai există "păreri oficiale" privitoare la acestea; 
si dacă vor apărea dovezi care să contrazică învăţătura Bisericii, aceasta ar putea fi ajustată. 

O astfel de abordare a problemei este caracteristică celor care s-au îndepărtat de Sfânta 
Tradiţie. In numele găsirii unei punţi către milioanele de oameni aflaţi în rătăcire, în numele 
găsirii unor îndoielnice "credinţe comune", se deschid uşile rătăcirii. Iar acestor milioane de 



oameni diavolul le-a furnizat o grămadă de dovezi favorabile reîncarnării, dovezi care celor 
slabi în credinţă le arată că învăţătura Bisericii este greşită. 

Iată un exemplu: o fetită indiancă susţinea că îsi aducea aminte ce i s-a întâmplat în viata 
anterioară, în care a trăit sub numele de Sudha: ""La 5 octombrie 1978, pe când fetita mea 
avea un an, soţul meu si cu infirmiera m-au ucis. M-au strangulat.... ". Glasul micuţei Meenu 
e plin de groază în timp ce evocă din nou scena, ochii i se umplu de lacrimi. Dar amintirile nu 
se opresc aici: pentru a face să dispară cadavrul, cei doi amanţi l-au pus într-o ladă, pe care 
apoi au încărcat-o într-un tren cu intenţia de a o arunca în Gange, atunci când trenul avea să 
treacă peste fluviu. Dar diavolul si-a vârât coada: căzând din tren, lada nu s-a oprit în fluviu, 
ci pe pod, unde a fost văzută si deschisă. Astfel cadavrul a fost descoperit si doctorul a fost 
condamnat pentru omucidere la închisoare pe viată. Dincolo de întâmplarea povestită în toate 
amănuntele ei, Meenu a dat multe detalii în legătură cu viata ei precedentă: de pildă, numele 
tatălui ei si a altor membri ai familiei. Povestea s-a răspândit si a ajuns astfel si la urechile 
tatălui lui Sudha, care s-a dus imediat în satul Bethar pentru a o cunoaşte pe fetita în care 
nefericita lui fiică se reîncarnase. Meenu 1-a recunoscut pe dată, 1-a îmbrăţişat si de atunci s-a 
ataşat de el spunându-i tată. 

Ulterior micuţa a fost dusă la Kampur si, pe când străbăteau podul peste Gange, ea a indicat 
cu precizie locul în care căzuse lada care conţinuse cadavrul "său". La Kampur a găsit singură 
strada si casa unde a recunoscut pe mama, pe fraţi, pe cumnată, pe diferite rude si prieteni, 
precum si obiectele sale personale, hainele si chitara la care în cealaltă viată îi plăcuse să 
cânte" [29;94]. 

Cazul de mai sus este un caz demn de luat în serios. Mulţi dintre cei care susţineau că si-au 
adus aminte anumite lucruri din vieţile anterioare, în stare normală sau de hipnoză, nu erau 
capabili să spună amănunte precise privitoare la locurile în care susţineau că au trăit. 

Referitor la "amintirile" împrospătate prin hipnoză există anumite suspiciuni serioase: 
"informaţiile furnizate de către personalităţile evocate din "vieţi anterioare" sunt dependente 
de cunoştinţele existente la momentul respectiv (data regresiei hipnotice) în cultura mondială. 
In multe cazuri, deşi informaţiile survenite pe această cale concordă cu realitatea, prin 
descoperiri ulterioare sunt infirmate, aruncând o umbră de îndoială asupra veridicităţii 
"vieţilor anterioare". In lucrarea lui Ian Wilson -Reincarnation - sunt aduse în discuţie câteva 
asemenea cazuri. Unul dintre ele se referă la o "personalitate" ce a trăit în timpul domniei 
faraonului Ramses al IlI-lea. In loc de a da numele folosit pe atunci pentru reşedinţa 
faraonului - conform descoperirilor recente acest nume fiind No - "egipteanul" folosea numele 
Teba, dat de greci mult mai târziu. Totodată, se ştie că în Egiptul antic numele faraonilor nu 
era însoţit de numeralele ordinale. Ramses al IlI-lea este un nume dat de egiptologi abia în 
secolul trecut, pentru claritate istorică. (...) Un alt caz a desemnat o personalitate ce a trăit în 
America de Nord în secolul al Xl-lea, fiind martor al invaziei vikingilor. In descrierea dată 
acestora, ei purtau coifuri cu coarne. Deşi aceasta este o cunoştinţă comună pentru mulţi, mai 
recent s-a descoperit că vikingii nu foloseau asemenea coifuri în luptă, decât în ritualurile 
religioase. In luptă foloseau coifuri conice. In mod straniu, cunoştinţele avute de persoana 
supusă regresiei hipnotice au condiţionat mesajul personalităţii evocate din urmă cu nouă 
secole. Aceste fapte ne demonstrează că "personalităţile anterioare" depind în mare măsură de 
cea actuală, stârnind serioase îndoieli asupra veridicităţii metodei" [64; 189]. 

Pe cât de multă reclamă i se face hipnozei, a cărei obiectivitate e considerată de necontestat de 
către susţinătorii ei, pe atât de puţin sunt cunoscute criticile legate de acest subiect. Dr. Larry 



Garrett, un hipnotist american care a avut mai mult de 500 de pacienţi cărora le-a aplicat 
tehnica de hipnoză regresivă, constata că amintirile subiecţilor erau inexacte chiar si în ceea 
ce privea evenimente normale din viata cotidiană. Cei hipnotizaţi combinau amintirile cu 
elemente imaginare: "De multe ori s-a întâmplat ca oamenii să născocească tot felul de lucruri 
din dorinţe, fantezii, vise, lucruri de genul acesta... Oricine se ocupă de hipnoză si realizează 
acest tip de regresie va descoperi că de multe ori oamenii au o imaginaţie atât de vie, încât vor 
inventa te miri ce, doar ca să fie pe placul hipnotistului" [60;132-133]. 

Susţinând acelaşi punct de vedere, Allenn Spraggett, un alt cercetător al experienţelor de 
regresie hipnotică, observa că "această metodă este plină de riscuri, cel mai mare dintre toate 
provenind din tendinţa inconştientă a mintii omeneşti spre fantezia dramatică. Ceea ce apare 
prin hipnoză poate fi la fel de bine un vis despre o existentă anterioară, pe care subiectul si-ar 
fi dorit să o trăiască sau chiar crede, adevărat sau fals, că a trăit-o □ Un psiholog a dispus unui 
grup de subiecţi în stare de hipnoză să-si amintească de o existentă anterioară; ceea ce s-a si 
întâmplat, fără absolut nici o excepţie. Câteva dintre relatările astfel obţinute includeau 
numeroase detalii chiar pline de culoare, deosebit de convingătoare □ Cu toate acestea, la o 
nouă şedinţă, rehipnotizati fiind, fiecare membru al grupului a reuşit să lege toate detaliile 
atribuite iniţial unei existente anterioare de surse normale: o persoană cunoscută în copilărie, 
scene dintr-un roman citit sau dintr-un film văzut cu ani înainte, etc" [60, 133]. 

Deşi unii consideră că în marea majoritate "amintirile" din vieţile anterioare sunt doar rod al 
imaginaţiei, alţii consideră că precizia relatărilor infirmă această supoziţie; M. Albrecht 
aprecia la 90% rata de precizie a veridicităţii relatărilor respective. 

Jean Prieur, un cercetător al cazurilor de asa-zisă amintire a vieţilor anterioare observa că 
"reîncarnarea măguleşte eul persoanelor care se simt dezamăgite de o viată prozaică. Au trăit 
mereu la Roma, în Grecia, în Egipt, în India, în Tibet (ţări binecunoscute si despre care ştim 
oricând câte ceva), dar niciodată în Choresmia, în Atropaten, în Arachozia, ţinuturi adevărate, 
dar cunoscute doar de erudiţi. Au fost mereu florentini, dar niciodată masageti, au fost 
aragonezi, dar niciodată cherusci. Dar masagetii si cheruscii au existat cu adevărat. De ce nu 
s-ar reîncarna?" [18;294]. 

Ne-am îndepărtat puţin de cazul micuţei Meenu: aici nu ne aflăm în fata unei şarlatanii. Cum 
putea această fetită să cunoască atâtea amănunte despre viata Sudhei, dacă nu era ea însăşi 
reîncarnarea acesteia? 

Răspunsul corect poate fi dat de către cei care cunosc temeinic atât învăţătura Bisericii cât si 
cazuistica manifestărilor diavoleşti, asa cum apare ea în Vieţile Sfinţilor. Aici vedem că, 
posedaţi de diavol, unii oameni au vorbit în limbi pe care nu le-au învăţat niciodată; că 
spuneau o sumedenie de lucruri din vieţile celor de lângă ei, pe care numai dacă ar fi fost de 
fată le-ar fi putut afla. Dar tot aici vedem cum, după repetate slujbe de exorcizare, aceştia s au 
tămăduit; si au uitat limbile în care diavolul vorbea prin gura lor, si si-au pierdut iscusinţa de a 
spune amănunte din trecutul celorlalţi. 

După cum arată bogata experienţă a luptei împotriva duhurilor întunericului pe care o are 
Biserica, si după cum mărturisesc într-un glas Părinţii care trăiesc în vremurile noastre, în 
toate cazurile de "amintire a vieţilor anterioare" nu avem de-a face decât cu cazuri de posesie 
demonică. Chiar dacă acest verdict pare prea simplist celor dornici de explicaţii paranormale, 
acesta este adevărul. 



Să amintim aici rezerva pe care o au chiar "maeştrii" indieni (care fiind înşelaţi de diavol cred 
în reîncarnare, chiar dacă din alte "motive") fată de cazuistica căreia i se face atâta publicitate. 
Sri Somasundara Desika Paramachariya îi scria lui Ian Stevenson: "Toate cele trei sute de 
cazuri pe care le-ati studiat nu sunt argumente pentru reîncarnare... Toate sunt posesiuni 
spirituale, ignorate de învăţaţii din Sudul Indiei" [64; 195]. Deşi ei nu îsi dau seama că 
duhurile care intră în alte trupuri sunt ale dracilor, ci cred că sunt ale celor morţi, iată că până 
si unii maeştri orientali sunt capabili să observe că în aceste cazuri nu este vorba decât de 
posesie. 

Vom argumenta această afirmaţie cu două cazuri interesante, asemănătoare cu cel al micuţei 
Meenu: "Cazul Lurancy Vennum sugerează o posesie si mai clară. Timp de câteva luni, si 
rareori după aceea, personalitatea lui Mary Roff (care a murit când Lurancy avea un an) a 
înlocuit total personalitatea fetitei, posedându-i trupul. După trecerea acelui timp Mary Roff s- 
a retras si copilul a revenit la normalitate. Câtă vreme ocupa trupul fetitei, Mary Roff 
pretindea că a ocupat în mod temporar trupul disponibil al fetitei Lurancy Vennum" [64;195]. 

"In primăvara anului 1954 un băiat indian pe nume Jasbir, în vârstă de trei ani si jumătate, s-a 
îmbolnăvit de variolă si a intrat în comă, părinţii săi crezând că a murit. Câteva ore mai târziu 
s-a trezit si apoi si-a revenit. După câteva săptămâni, fiind sănătos, avea un comportament 
total diferit. Pretindea că este un brahman pe nume Sobha Ram care a murit la vârsta de 22 de 
ani, în 22 mai 1954 (când s-a îmbolnăvit Jasbir n.n.). Vocea lui vorbea prin Jasbir. El spunea 
că după ce a murit un sadhu (un sfânt n.n.) 1-a sfătuit să intre în trupul lui Jasbir" [64; 194]. 
Jasbir nu putea fi reîncarnarea lui Sobha Ram, pentru simplul motiv că cel din urmă murise 
abia la trei ani după naşterea celui dintâi. Jasbir a fost posedat de diavolul care se dădea drept 
Sobha Ram exact asa cum micuţa Meenu a fost posedată de cel care se dădea drept Sudha. 

Ca o concluzie la această cazuistică, putem afirma că există trei situaţii: 

- când avem de-a face cu o simplă sarlatanie, "amintirile" fiind rodul imaginaţiei (mai ales 
cele împrospătate prin hipnoză); 

- când "amintirile" insuflate de diavol contrazic realitatea istorică sau cea geografică; 

- când "amintirile" sunt corecte din punct de vedere istoric si geografic, fiind semn al unei 
posesiuni demonice parţiale sau, mai rar, chiar totale. 

Dacă primele două situaţii nu pot justifica existenta vieţilor anterioare, cel de-al treilea caz - si 
singurul demn de atenţie - este o piatră de încercare pentru cei a căror credinţă este slabă. Dar 
atunci când cineva este slab în credinţă ar face mai bine să rămână aproape de credinţa 
Bisericii si a sfinţilor, chiar dacă ar avea oarecare îndoieli, decât - având aceleaşi îndoieli - să 
îmbrăţişeze erezia (si acest sfat este valabil nu numai în cazul credinţei în reîncarnare, ci si în 
toate situaţiile în care credinţa se clatină). 

Unul dintre elementele care nu trebuie trecute cu vederea atunci când ne referim la 
reîncarnare este diferenţierea dintre modul în care este înţeleasă aceasta de către orientali si de 
către autorii new-age-isti. Un ex-părinte catolic, apostatul Francois Brune, observa: "de fapt, 
curentele ezoterice occidentale moderne sunt în totală opoziţie cu aceste concepţii budhiste si 
foarte departe si de tradiţia hindusă. (...) Occidentul nu a urmat orbeşte concepţiile orientale. 
Diferentele culturale erau, fără îndoială, prea profunde. (...) In acest sistem (al lui Rudolf 
Steiner - n.n.) nu suntem deloc în contextul unei purificări treptate de tip indian; sau, mai 



precis, purificarea duce la o adevărată îmbogăţire a personalităţilor noastre. Accentul nu se 
pune pe o despuiere, ci pe un progres. (...) Sinteza lui Rudolf Steiner, ca si aceea a lui Allan 
Kardec, este net hristică. Hristos îsi asumă si rezolvă în el consecinţele cosmice ale tuturor 
greşelilor noastre. In afară de aceasta, el dă fiecăruia forţa necesară pentru a înfrânge povara 
karmei sale" [17;84]. 

Sub o aparentă recunoaştere a importantei lui Hristos, autorii new-age-isti răspândesc 
învăţături potrivnice credinţei creştine. Si pentru că reîncarnarea datorată legii karmice, asa 
cum o înţeleg orientalii, era o credinţă prea rece si prea dură pentru a putea fi acceptată în 
spaţiul creştin, s-a trecut la această alternativă mult mai atrăgătoare: reîncarnarea ca urcuş 
spre o nouă treaptă spirituală, ca îmbogăţire în cunoaşterea adevărurilor eterne (trăirea unei 
alte vieţi pe pământ nu mai este considerată o ispăşire a greşelilor, ci o şansă de progres liber 
asumată). 

La autorii new-age-isti apare si ideea trecerii de la un regn inferior către un regn superior, de 
la regnul mineral la cel vegetal, apoi la cel animal, la regnul uman si în cele din urmă la cel 
supra-uman. Aici reîncarnarea apare ca o etapă necesară pentru ca oamenii să îsi înţeleagă 
esenţa divină, să ajungă la stadiul de supra-oameni. 

In concepţia neopăgână reîncarnarea viitoare nu are de ce să apară ca ceva rău, câtă vreme 
este o poartă spre noi culmi spirituale. Si în fata clericilor care combat varianta clasic- 
orientală a reîncarnării (în care sufletul se tot reîncarnează până îsi nimiceşte orice tentativă 
de a se manifesta, orice rămăşiţă a personalităţii), new-age-istii se apără afirmând că 
reîncarnarea de care vorbesc ei este o învăţătură care se încadrează foarte firesc în doctrina 
creştină. 

Dar este foarte nepotrivit ca cineva să afirme că este creştin si că în acelaşi timp crede în 
reîncarnare. Cele două credinţe se exclud reciproc. A fi creştin este un lucru esenţial si 
înseamnă a rămâne ancorat în învăţătura Bisericii. A crede în reîncarnare înseamnă a nu mai 
putea spune nici măcar "Crezul", înseamnă a nu mai aştepta învierea Morţilor. înseamnă a fi 
ca acela despre care psalmistul spune că "omul, în cinste fiind, n-a priceput. Alăturatu-s-a 
dobitoacelor celor fără de minte si s-a asemănat lor" (Ps. 48, 12). 

Reproducând un fragment din relatarea unei iniţieri în explorarea mistică a timpului, vom 
vedea până unde poate merge prostia umană, sau mai bine-zis cum îsi bate joc diavolul de cei 
care se consideră prea înţelepţi pentru a mai lua în serios învăţăturile Evangheliei: 

""Aminteste-ti de felul cum trăiai ca peste", a sugerat Jean Houston la Sacramento. 

Aproape o mie de persoane... s-au aruncat pe jos si au început să dea din "aripioarele" lor de 
peşti, ca si cum s-ar fî deplasat prin apă. 

"Notează ce simţi când te deplasezi ca un peste. Cu ce seamănă lumea ta, cum sună, cum 
miroase, ce gust are? Acum, te deplasezi pe pământ", a reluat Houston, făcându-ne să trecem 
prin stadiul de amfibie... 

Apoi Houston a sugerat: "aminteste-ti complet ce trăiai când erai reptilă... unii dintre voi au 
început pe urmă să zboare, alţii să se caţere în copaci"... Sala s-a transformat într-o adevărată 
grădină zoologică, cu tot felul de zgomote si de mişcări făcute de mamifere primitive, 
maimuţe si primate. 



Houston ne-a cerut apoi să ne amintim de vremea când eram "oameni primitivi" care tocmai 
sunt pe cale să-si piardă blana protectoare si să evolueze în oameni moderni. 

Acest exerciţiu deja intens care ne luase mai mult de o oră s-a terminat prin următoarea 
experienţă culminantă: "acum vreau să mergeţi mai departe, până la următorul stadiu al 
evoluţiei voastre personale". Ne-am transformat într-o grămadă de oameni care săreau de 
bucurie, uneori singuri, altădată în grupuri, care în final si-au unit cu toţii mâinile si vocile. 
Impactul era electric... 

Deveniserăm o mare zvâcnitoare de trupuri, aproape o mie de gospodine, terapeuţi, artişti, 
lucrători sociali, clerici, educatori, medici si surori medicale... (care) umblau în patru labe, de- 
a valma unii peste alţii, bucurându-ne si învăţând din nou ceea ce era ascuns profund în 
amintirile noastre" [37;87-88]. 

Lăsând la o parte caracterul delirant al acestui "show" new-age-ist, este interesant de observat 
faptul că, pe cât de uşor unii oameni reproşează Bisericii că are o învăţătură "numai bună 
pentru adormit copiii", pe atât de uşor aceiaşi oameni acceptă învăţături lipsite de raţiune mai 
ales pentru că vin în contradicţie cu învăţătura creştină. De aici însă nu se poate trage 
concluzia că reîncarnarea este acceptată numai de către gospodine si surori medicale, sau 
chiar medici si educatori cu un nivel intelectual redus. Dacă unora manifestările gen 
"Sacramento" li se par dubioase, simpliste sau chiar demonice, îngerul întunericului le pune 
înainte o altă ediţie a credinţei în reîncarnare, garnisită cu explicaţii atât de savante încât 
preferă să se mulţumească cu faptul că sunt părtaşi ai unor înalte învăţături (chiar dacă nu le 
înţeleg). 

Celor care preferă să creadă în reîncarnare deşi vor să se numească pe sine creştini, prin gura 
Sfinţilor Părinţi care au propovăduit învierea morţilor Hristos le spune: "Sfântul Sinod 
Ecumenic a hotărât că nimănui nu îi este îngăduit să înfăţişeze, să scrie sau să alcătuiască, nici 
(el însuşi) să gândească, nici să înveţe pe altul o altă mărturisire de credinţă. Cât despre cei 
care îndrăznesc să alcătuiască o altă (mărturisire de) credinţă, să o înfăţişeze altora spre 
învăţătură, sau să răspândească un alt Crez celor care vor să se întoarcă la cunoştinţa 
adevărului de la rătăcirile elinesti sau iudaicesti sau de la oricare altă erezie, aceştia, dacă sunt 
episcopi sau clerici, să fie îndepărtaţi (episcopii de episcopie si clericii de cler), iar dacă sunt 
monahi sau laici, să se dea anatemei" [2;28]. 

încheiem articolul privitor la teoria reîncarnării cu un cuvânt al Părintelui Simeon Adrian: 
"Cei care cred în reîncarnare nu mai pot să creadă si în înviere, în Hristos; sunt păgâni, eretici 
sau atei si nu pot avea nici o împărtăşire cu Hristos, cu Biserica, fâcându-se de bunăvoie 
moştenitori ai iadului" [8;54 

